Predkladacia správa

Návrh zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov  a  o zmene a doplnení niektorých zákonov (ďalej len „návrh zákona“) sa predkladá ako iniciatívny materiál. 

Účelom návrhu zákona je komplexne upraviť problematiku ochrany zdravia pri práci, teda  povinnosti zamestnávateľov a samostatne zárobkovo činných osôb súvisiace s ochranou zdravia pri práci, ďalej upraviť podmienky zabezpečenia zdravotného dohľadu pre zamestnancov prostredníctvom pracovnej zdravotnej služby, jej činnosť obsahujúcu dohľad nad pracovnými podmienkami a posudzovanie zdravotnej spôsobilosti na prácu vrátane lekárskych preventívnych prehliadok vo vzťahu k práci v jednom právnom predpise. Doterajšia právna úprava pracovnej zdravotnej služby bola rozdelená do dvoch zákonov, čo spôsobovalo zamestnávateľom problémy v aplikačnej praxi. Návrhom zákona sa dopĺňa aj právna úprava uznávania choroby z povolania a ohrozenia chorobou z povolania, zriadenie Celoslovenskej komisie na posudzovanie chorôb z povolania a zriadenie regionálnych komisií na posudzovanie chorôb z povolania. 

Účelom návrhu zákona je ďalej zabezpečiť implementáciu do slovenského právneho poriadku ustanovenia nariadenia Európskeho parlamentu a Rady (ES) č. 1223/2009 z 30. novembra 2009 o kozmetických výrobkoch v platnom znení. Týmto návrhom zákona sa do právneho poriadku Slovenskej republiky preberajú ustanovenia týkajúce sa výroby, dovozu a sprístupnenia na trh kozmetických výrobkov, tak aby boli v súlade s predpismi Európskej únie, aby bola zabezpečená vysokú úroveň ochrany verejného zdravia, požiadavka voľného obehu tovarov, komunikácia a spolupráca medzi  Európskou komisiou a príslušnými  orgánmi členských štátov.  

Článkom II sa  dopĺňajú nové živnosti do viazaných živností, na základe ktorých  budú určené činnosti vykonávať osoby, ktoré získali osvedčenie o odbornej spôsobilosti podľa zákona č. 355/2007 Z. z. a rozširujú sa viazané živnosti o vykonávanie zdravotného dohľadu nad pracovnými podmienkami a o odstraňovane azbestu a materiálov obsahujúcich azbest zo stavieb.

Článkom  III  sa mení zákon č. 145/1995 Z. z. o správnych poplatkoch v znení neskorších predpisov, ktorým sa rušia správne poplatky v oblasti kozmetických výrobkov.

 Článkom IV sa mení a dopĺňa zákon č. 461/2003 Z. z. o sociálnom poistení v znení neskorších predpisov v súvislosti s terminológiou používanou v § 31a zákona č. 355/2007 Z. z.
Článkom  V  sa mení a dopĺňa príloha č. 1 zákona č. 437/2004 Z. z. o náhrade za bolesť a o náhrade za sťaženie spoločenského uplatnenia a o zmene a doplnení zákona Národnej rady Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov v súvislosti so zavedenou  odbornou terminológiou.

Článkom VI sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov v súvislosti s právom na výber poskytovateľa zdravotnej starostlivosti u zamestnanca, ktorý je povinný podrobiť sa lekárskym preventívnym prehliadkam vo vzťahu k práci na účel posudzovania zdravotnej spôsobilosti na prácu.

Po prebratí  právnej úpravy pracovnej zdravotnej služby do zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov sa článkom VII mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov o ustanovenia súvisiace s úpravou pracovnej zdravotnej služby v návrhu zákona.  

Článkom  VIII  sa dopĺňa zákon č. 39/2007 Z. z. o veterinárnej starostlivosti v znení neskorších predpisov, ktorým sa stanovuje povinnosť Štátnej veterinárnej a potravinovej správy Slovenskej republiky poskytovať súčinnosť Úradu verejného zdravotníctva Slovenskej republiky  pri vypracovaní výročnej správy o počte a type testov vykonaných na zvieratách.

Článkom IX sa vzhľadom na rozsah zmien a doplnení zákona č. 355/2007 Z. z. splnomocňuje predseda Národnej rady Slovenskej republiky, aby v Zbierke zákonov Slovenskej republiky vyhlásil úplné znenie zákona.

Návrh zákona nemá vplyv na životné prostredie a na informatizáciu spoločnosti. Možno predpokladať  pozitívne sociálne vplyvy, pozitívny vplyv, ale aj negatívny vplyv  na podnikateľské prostredie a verejnú správu. Odhaduje sa, že návrh zákona bude mať negatívny vplyv na finančné zaťaženie zamestnávateľov v súvislosti s dohľadom nad pracovnými podmienkami zamestnancov vykonávajúcich práce v prvej a druhej kategórii. Tento negatívny vplyv zmierňuje možnosť vykonávať dohľad nad pracovnými podmienkami zamestnancov vykonávajúcich práce v prvej a druhej kategórii aj bezpečnostným technikom. 

Zároveň sa predpokladá zníženie regulačného zaťaženia pre výrobcov, dovozcov a distribútorov kozmetických výrobkov, pretože údaje o kozmetických výrobkoch budú ohlasovať jednorazovo do centrálnej európskej databázy, ako aj pre podnikateľov vzhľadom na vypustenie ustanovenia, ktoré sa týka posudzovania nakladania s nebezpečným odpadom orgánmi verejného zdravotníctva.

Návrh zákona sa predkladá na rokovanie Hospodárskej a sociálnej rady Slovenskej republiky. Návrh zákona bol predmetom medzirezortného pripomienkového konania a jeho vyhodnotenie je súčasťou predloženého materiálu.

         Návrh zákona sa predkladá na rokovanie Legislatívnej rady vlády Slovenskej republiky s rozporom so Združením miest a obcí Slovenska, ktoré nesúhlasí so zavedením pracovnej zdravotnej služby pre nerizikové práce v kategórii 1. a 2. vykonávanej vlastnými odbornými zamestnancami alebo dodávateľským spôsobom a to tímom pracovnej zdravotnej služby a žiada úhradu lekárskych preventívnych prehliadok vo vzťahu k práci z verejného zdravotného poistenia.